钦定古今图书集成/明伦汇编/氏族典/第006卷 > 《郑樵通志二》 > 汉魏受氏第四
## 钦定古今图书集成/明伦汇编/氏族典/第006卷 > 《郑樵通志二》 > 汉魏受氏第四

臣谨按成周以国命氏，汉则称“郡国” 者亦有之。

楚元王交之子刘富，初封休侯，更封红侯，其后遂为
红氏。

楚怀王孙心都郴，其后遂为郴氏。番氏，因吴芮封番
君，支孙氏焉。栎阳氏，后汉景丹封栎阳侯，曾孙分避
乱陇西，因封为氏。周阳氏，汉淮南王舅赵兼封周阳
侯，子由为河东尉，因封为氏。东陵氏，因邵平之封，子
孙遂以为氏。广武氏，因李左车之封，子孙遂以为氏。
冠军氏者，因霍去病之封也。信都氏者，因张敖之封
也。武彊氏者，因后汉王梁之封也。蕲氏者，《姓苑》云：“蕲
春侯之后。”鄮氏者，《姓纂》云：“越人以郡为姓，今明州鄮
县是也。”如此之类，是为以郡命氏者也。

春秋之时，冀芮居冀地，颍考叔居颍谷，介之推、烛之
武并以地命氏者，汉四皓亦然。如绮里季居于绮里
也，其后有绮氏，亦有绮里氏；甪里先生居于甪里也，
其后有甪氏，亦有甪里氏。少康之后，汉初徙居嵇山，
遂为嵇氏。后汉鲑阳鸿为少府，居鲑阳，遂为鲑氏。鲑
音圭。如此之类，汉亦多矣，是为以地命氏者也。
成周以邑命氏，汉、魏亦有之。揭阳氏者，因汉功臣安
道侯揭阳定为揭县令，因氏焉。泉氏因全琮之孙晖，
魏封南阳侯，食封白水，遂改为泉氏。如此之类，是为
以邑命氏者也。

三代之时，贵者有氏，贱者有名无氏。按《汉·郊祀志》：“汾
阴人无锦，粤人勇之。”是亦有名无氏者。盖锦为工技
之贱，勇之为蛮裔之贱也。〈按无锦汉书作巫锦巫亦姓也〉

臣谨按“亡氏” 之贱，汉犹有之。受氏之道，汉、魏犹传。略载一二，以备考古。汉、魏之后无所闻，惟用古姓氏耳。